|  |
| --- |
| UKMERGĖS RAJONO SAVIVALDYBĖS TARYBA |
|  |
| **SPRENDIMAS** |
| **DĖL SAVIVALDYBĖS BŪSTO, ESANČIO KAUNO G. 39A-16,** **UKMERGĖJE, PARDAVIMO** |
|  |
| 2021 m. sausio d. Nr.  |
| Ukmergė |
|  |

Vadovaudamasi Lietuvos Respublikos paramos būstui įsigyti ar išsinuomoti įstatymo 25 straipsnio 2 dalies 5 punktu ir 26 straipsniu, atsižvelgdama į <tekstas nuasmenintas> prašymą ir UAB APUS TURTAS parengtą Nekilnojamojo turto vertinimo ataskaitą Nr. 20/752NT, Ukmergės rajono savivaldybės taryba n u s p r e n d ž i a :

1. Leisti parduoti Ukmergės rajono savivaldybei nuosavybės teise priklausantį savivaldybės būstą – butą (unikalus Nr. <tekstas nuasmenintas>; bendras plotas 50,90 kv. m) su rūsiu, pažymėtu <tekstas nuasmenintas> (plotas 4,00 kv. m), esantį Kauno g. 39A-16, Ukmergėje, – bendrosios jungtinės sutuoktinių nuosavybės teise <tekstas nuasmenintas>, ir <tekstas nuasmenintas>.

2. Nustatyti, kad šio sprendimo 1 punkte įvardinto parduodamo savivaldybės būsto pardavimo kaina yra 25 121 (dvidešimt penki tūkstančiai šimtas dvidešimt vienas) euras.

3. Įgalioti Savivaldybės administracijos direktorių pasirašyti parduodamo savivaldybės būsto, esančio Kauno g. 39A-16, Ukmergėje, pirkimo–pardavimo sutartį.

Savivaldybės meras

Projektą parengė:

Turto valdymo ir apskaitos skyriaus

Turto ir įmonių valdymo poskyrio

vyriausioji specialistė Jūratė Kaselienė

Sprendimo projektas suderintas ir pasirašytas Ukmergės rajono savivaldybės dokumentų valdymo sistemoje „Kontora“.

Forma patvirtinta Ukmergės rajono savivaldybės

administracijos direktoriaus 2017 m. rugsėjo 27 d.

įsakymu Nr. 13-1536

**UKMERGĖS RAJONO SAVIVALDYBĖS TARYBOS SPRENDIMO PROJEKTO**

**„DĖL SAVIVALDYBĖS BŪSTO, ESANČIO KAUNO G. 39A-16,**

**UKMERGĖJE, PARDAVIMO“**

**AIŠKINAMASIS RAŠTAS**

2021 m. sausio 7 d.

Ukmergė

**1. Sprendimo projekto rengimo pagrindas:**

Vadovaujantis Lietuvos Respublikos paramos būstui įsigyti ar išsinuomoti įstatymo (toliau – Įstatymas) 25 straipsnio 2 dalies 5 punktu, už rinkos kainą, apskaičiuotą pagal Turto ir verslo vertinimo pagrindų įstatymą, Civiliniame kodekse nustatyta tvarka įvertinus parduodamo objekto vertę pakeitusias nuomininko investicijas, savivaldybės tarybos sprendimu gali būti parduodami savivaldybei nuosavybės teise priklausantys būstai ir pagalbinio ūkio paskirties pastatai bei jų dalys, kurie nuomojami ne socialinio būsto nuomos sąlygomis ir kuriuose nuomininkai yra išgyvenę ne trumpiau kaip 5 metus nuo būsto nuomos sutarties sudarymo dienos, neatsižvelgiant į taikytas būsto nuomos sąlygas. Įstatymo 26 straipsnis nustato, kad parduodamo savivaldybės būsto ir pagalbinio ūkio paskirties pastatų vertę, vadovaudamiesi Turto ir verslo vertinimo metodika, patvirtinta vadovaujantis Lietuvos Respublikos turto ir verslo vertinimo pagrindų įstatymu, nustato turto vertinimo įmonės (turto vertintojai) ir savivaldybės išlaidos, susijusios su parduodamo savivaldybės būsto ir pagalbinio ūkio paskirties pastatų vertės nustatymu, įskaitomos į būsto ir pagalbinio ūkio paskirties pastatų pardavimo kainą.

**2. Sprendimo projekto tikslas ir esmė:**

Į Ukmergės rajono savivaldybės administarciją kreipėsi savivaldybės būsto nuomininkė <tekstas nuasmenintas>, prašydama leisti išsipirkti jos šeimai nuomojamas gyvenamąsias patalpas, esančias Kauno g. 39A-16, Ukmergėje. Sprendimas išnuomoti <tekstas nuasmenintas> (iki santuokos sudarymo – <tekstas nuasmenintas>) šį butą buvo priimtas 2001-04-18, nuomos sutartis pasirašyta 2001-08-13 ir butas nuomojamas savivaldybės būsto nuomos sąlygomis.

2020 m. spalio 7 d. atliktas šio gyvenamojo būsto vertinimas ir 2020 m. spalio 26 d. pateikta Nekilnojamojo turto įvertinimo ataskaita su išvada dėl vertinamo turto rinkos vertės. Ataskaitose nurodyta, kad prašomo parduoti gyvenamojo būsto rinkos vertė turto vertinimo dieną (2020-10-07) yra 25 000 Eur (dvidešimt penki tūkstančiai eurų). Savivaldybės išlaidos, susijusios su parduodamo nekilnojamojo turto vertės nustatymu, kurios pagal Lietuvos Respublikos paramos būstui įsigyti ar išsinuomoti įstatymo 26 straipsnio 2 dalį yra įskaitomos į būsto pardavimo kainą, yra 121 Eur (šimtas dvidešimt vienas euras).

Už parduodamą savivaldybės būstą ir pagalbinio ūkio paskirties pastatus atsiskaitoma sumokant nustatytą kainą ne vėliau kaip per 3 mėnesius nuo pirkimo–pardavimo sutarties pasirašymo.

**3. Šiuo metu galiojančios ir teikiamu projektu siūlomos naujos nuostatos (esant galimybei – lyginamasis variantas):**

**-**

**4. Sprendimui įgyvendinti reikalingos lėšos ir galimi finansavimo šaltiniai:**

Sprendimui įgyvendinti lėšų nereikia.

**5. Priėmus sprendimą laukiami rezultatai, galimos pasekmės:**

Lėšos, gautos pardavus savivaldybės būstą ir pagalbinio ūkio paskirties pastatus, bus pervedamos į savivaldybės biudžetą ir naudojamos socialinio būsto fondo plėtrai (atskaičius su savivaldybės būsto ir pagalbinio ūkio paskirties pastatų vertės nustatymu susijusias išlaidas). Neigiamų pasekmių priėmus sprendimą nenumatoma.

**6. Priimtam sprendimui įgyvendinti reikalingi papildomi teisės aktai (priimti, pakeisti, panaikinti):**

Priėmus teikiamą sprendimo projektą, po pirkimo-pardavimo sutarties sudarymo ir nuosavybės teisės į savivaldybės būstą perėjimo pirkėjui, reikės išbraukti būstą iš Savivaldybės būsto fondo sąrašo ir Ukmergės rajono savivaldybės būsto nuomininkams parduodamų savivaldybės būstų ir pagalbinio ūkio paskirties pastatų sąrašo.

**7. Lietuvos Respublikos korupcijos prevencijos įstatymo 8 straipsnio 1 dalyje numatytais atvejais – sprendimo projekto antikorupcinis vertinimas:**

Nereikalingas.

**8. Kai sprendimo projektu numatoma reglamentuoti iki tol nereglamentuotus santykius, taip pat kai iš esmės keičiamas teisinis reguliavimas – sprendimo projekto numatomo teisinio reguliavimo poveikio vertinimas:**

Nereikalingas.

**9. Sekretoriatas priimtą sprendimą pateikia:**

 -

**10. Aiškinamojo rašto priedai:**

 Turto vertinimo ataskaita, 46 lapai.

Turto valdymo ir apskaitos skyriaus

Turto ir įmonių valdymo poskyrio

vyriausioji specialistė Jūratė Kaselienė